IMISLab/GreekWikipedia huggingface dataset:
RC 44

To RC 44 είναι ελαφρύ αγωνιστικό σκάφος ιστιοπλοΐας υψηλών επιδόσεων. Όλα τα σκάφη είναι πανομοιότυπα και σχεδιάστηκαν από τον ολυμπιονίκη και τέσσερις φορές νικητή του Americα's Cup Νεοζηλανδό Cutts Russel. Το σκάφος έχει μήκος 44 πόδια και είναι κατασκευασμένο από ανθρακονήματα (carbon). Το πλήρωμα αποτελείται από 8 άτομα που μπορεί να είναι και 6 όταν γίνονται αγώνες Match Race (ιστιοδρομία με ζευγάρια σκαφών).

 Η γάστρα και το κατάστρωμα είναι κατασκευασμένα από σάντουιτς εποξικής ρητίνης και ανθρακονημάτων. Το κατάρτι επίσης είναι κατσκευασμένο από ανθρακονήματα και αποτελείται από δύο τμήματα για να είναι δυνατή η μεταφορά του. Το κόκπιτ (δηλαδή ο βασικός χώρος εργασίας του πληρώματος) είναι ανοιχτό, χωρίς υπερκατασκευές για μέγιστη ευελιξία των αθλητών, ενώ ο τιμονιέρος οδηγεί με δύο τιμόνια - ρόδες από ανθρακονήματα. Τα ξάρτια του σκάφους είναι από PBO (ίνες πολυβενζοξαζόλης) για τη μέγιστη αντοχή με το μικρότερο βάρος. Στα RC 44 αγωνίζονται οι κορυφαίοι επαγγελματίες ιστιοπλόοι από όλο τον κόσμο ενώ οι χορηγίες περιλαμβάνουν κολοσσούς της πληροφορικής, της αυτοκινητοβιομηχανίας και πιστωτικών ιδρυμάτων. Η διεθνής κλάση RC 44 σε συνεργασία με την Παγκόσμια Ιστιοπλοϊκή Ομοσπονδία (ISAF), διοργανώνουν κάθε χρόνο σειρά 6 αγώνων σε ολόκληρο τον κόσμο (με δύο τουλάχιστον αγώνες στην Ευρώπη)που διέπονται από του κανονισμούς της κλάσης και της ISAF. Από τις διοργανώσεις αυτές προκύπτει η συνολική βαθμολογία και ο νικητής. Κλάση RC 44 Παγκόσμια Ιστιοπλοϊκή Ομοσπονδία Ιστοσελίδα του Cutts Russel Πληροφορίες για ΜΜΕ
First Rays of the New Rising Sun

First Rays of the New Rising Sun είναι ο τίτλος του στούντιο άλμπουμ του Τζίμι Χέντριξ το οποίο περιέχει ηχογραφήσεις που είχαν κυκλοφορήσει στο παρελθόν κατά την δεκαετία του '70 και κυκλοφόρησε στις 22 Απριλίου 1997 από την "L.L.C. / MCA". Ο ίδιος ο Χέντριξ είχε ως σκοπό να κυκλοφορήσει ένα άλμπουμ με αυτό τον τίτλο, κάτι που δεν κατάφερε να πραγματοποιήσει αφού πέθανε στις 18 Σεπτεμβρίου 1970. Η κυκλοφορία αυτή αποσκοπούσε στο να είναι όσο το δυνατόν πιο κοντά στις προθέσεις του Χέντριξ γι' αυτό το άλμπουμ, με τους παραγωγούς να χρησιμοποιούν προσωπικές σημειώσεις και ηχογραφήσεις που πραγματοποίησε ο κιθαρίστας τους τελευταίους μήνες της ζωής του. Το μεγαλύτερο μέρος των ηχογραφήσεων πραγματοποιήθηκε στα "Electric Lady Studios", ενώ κάποιες εξ αυτών έλαβαν χώρα στα "Record Plant Studios" της Νέας Υόρκης. Ο δίσκος σκαρφάλωσε στο Top-50 στην Μεγάλη Βρετανία και τις Ηνωμένες Πολιτείες.

 First Rays of the New Rising Sun (άλμπουμ) Επίσημη κυκλοφορία: 22 Απριλίου 1997 Οι μουσικοί οι οποίοι ηχογράφησαν το "First Rays of the New Rising Sun" είναι οι εξής: Τζίμι Χέντριξ - κιθάρα, φωνητικά, μπάσο, πιάνο Μπίλι Κοξ - μπάσο, φωνητικά Μιτς Μίτσελ - τύμπανα Τζούμα Σουλτάν - κρουστά Μπάντι Μάιλς - τύμπανα στα "Room Full of Mirrors" και "Ezy Ryder" Άλμπερτ Άλεν - φωνητικά Άρθουρ Άλεν - φωνητικά Εμερέτα Μαρκς - φωνητικά The Ronettes - φωνητικά Στιβ Γουίνγουντ - φωνητικά Κρις Γουντ - φωνητικά Μπίλι Άρμστρονγκ - κρουστά Μπάζι Λίνχαρτ - βιμπράφωνο στο "Drifting" Στίβεν Στιλς - πιάνο στο "My Friend" Πολ Καρούζο - φυσαρμόνικα στο "My Friend" Τζίμι Μέιζ - τύμπανα στο "My Friend" Κεν Πάιν - κιθάρα στο "My Friend" First Rays of the New Rising Sun - Jimi Hendrix | Songs, Reviews, Credits, Awards | AllMusic First Rays of the New Rising Sun - Jimi Hendrix | The Rock Corner Jimi Hendrix First Rays of the New Rising Sun (1997) « Classic Rock Review
Μανόνο

Το Μανόνο (σαμόα: Manono) είναι το τρίτο μικρότερο κατοικημένο νησί των Σαμόα και το ανατολικότερο του διαμερίσματος Αϊγκα-ι-λε-Τάι. Βρίσκεται ανάμεσα στα νησιά Νου'ουλόπα και το Ουπόλου. Έχει πληθυσμό 889 κατοίκων με πυκνότητα 296 κατοίκων ανά τετρ. χιλιόμ.Πρωτεύουσα είναι η Λεπουιάι, ενώ άλλα χωριά είναι το Απάι, το Φαλέου και η Σάλουα. Το Μανόνο απέχει από το Ουπόλου 20 λεπτά με βάρκα.

 Το Μανόνο βρίσκεται ανάμεσα στο Νου'ουλόπα και το Ουπόλου. Έχει έκταση 2,4 χιλιόμετρα, μήκος 1,5 χιλιόμετρα και επιφάνεια 2,9 τετραγωνικά χιλιόμετρα. Τα μοναδικά του Μανόνο είναι η Λεπουιάι, το Απάι, το Φαλέου και η Σάλουα. Στον παρακάτω πίνακα αναφέρονται τα χωριά κατά αλφαβητική σειρα, η σαμόα ονομασία τους, ο πληθυσμός τους και η τοποθεσία τους πάνω στο Μανόνο: Κατάλογος νησιών των Σαμόα Πολυμέσα σχετικά με το θέμα Manono στο Wikimedia Commons
Περιβαλλοντική χορτοφαγία

Η περιβαλλοντική χορτοφαγία είναι η υιοθέτηση της χορτοφαγίας όταν κίνητρο αποτελεί η επιθυμία δημιουργίας μιας μίας φιλικής προς το περιβάλλον διατροφής η οποία αποφεύγει τον αρνητικό αντίκτυπο που συνοδεύει η παραγωγή κρέατος .Η βιομηχανία κρέατος στο σύνολο της εκτιμάται ότι ευθύνεται για περίπου το 18% των παγκόσμιων εκπομπών αερίων του θερμοκηπίου . Ως αποτέλεσμα τη σημαντική μείωση στη κατανάλωση κρέατος έχει υποστηρίξει η Διακυβερνητική Επιτροπή για την Κλιματική Αλλαγή στην ειδική έκθεσή της για το 2019 και ως μέρος της Προειδοποίησης των Παγκόσμιων Επιστημόνων στην Ανθρωπότητα το 2017 . Εκτός από την κλιμματική αλλαγή, περιβαλλοντικές ανησυχίες για την παραγωγή ζωικών προϊόντων μπορεί να σχετίζονται με την ρύπανση, την αποψίλωση των δασών, τη μη βιωσιμότητα και τη χρήση του νερού και της γης.

 Τα τέσσερα πέμπτα των γεωργικών εκπομπών προέρχονται από τον κτηνοτροφικό τομέα. Σύμφωνα με την έκθεση της διεθνής Οργάνωσης Τροφίμων και Γεωργίας (FAO) το 2006 , η κτηνοτροφία συμβάλλει στην υπερθέρμανση του πλανήτη, την ατμοσφαιρική ρύπανση, τη χρήση ενέργειας, την αποψίλωση των δασών και τη μείωση της βιοποικιλότητας. Η έκθεση του FAO εκτιμά ότι ο τομέας του ζωικού κεφαλαίου (συμπεριλαμβανομένων των πουλερικών) (που παρέχει ζωική ενέργεια, δέρμα, μαλλί, γάλα, αυγά, λιπάσματα, φαρμακευτικά προϊόντα κ.λπ., εκτός από το κρέας) συμβάλλει περίπου στο 18% των παγκόσμιων εκπομπών GHG εκφραζόμενων σε 100 -ετησίως ισοδύναμα CO 2. Η έκθεση του FAO φανέρωσε ότι ο κτηνοτροφικός τομέας αποτελεί έναν από τους δύο ή τρεις σημαντικότερους παράγοντες που συνεισφέρουν στα πιο σοβαρά περιβαλλοντικά προβλήματα, σε κλίμακα από τοπική έως παγκόσμια. Οι περιβαλλοντικές επιπτώσεις της ζωϊκής παραγωγής εξαρτώνται από τον τρόπο παραγωγής, αν και "οι συνολικές επιπτώσεις των ζωϊκών προϊόντων με τον λιγότερο αντίκτυπο τυπίκα υπερβαίνουν αυτές των υποκατάστατων λαχανικών".
Νεκρόσημο

Το νεκρόσημο, ή κηδειόσημο, ή αγγελτήριο θανάτου, ή αγγελτήριο κηδείας, ή κηδειόχαρτο είναι μία ειδικού τύπου ανακοίνωση που επικολλάται σε εμφανές δημόσιο σημείο και με την οποία ειδοποιούνται οι περαστικοί για την κηδεία κάποιου ανθρώπου ή την επιμνημόσυνη δέηση (μνημόσυνο) που θα τελεστεί υπέρ αυτού. Κάθε αγγελτήριο αναφέρεται σε μόνο έναν άνθρωπο όταν πρόκειται για κηδεία ή σε δύο ή περισσότερους στις περιπτώσεις των μνημοσύνων.

 Στο αγγελτήριο αναγράφονται με απλή γραφή και με ευανάγνωστα γράμματα: η τελετή η οποία αναγγέλλεται (κηδεία ή μνημόσυνο) και στη συνέχεια το πλήρες όνομα του αποθανόντος και –με κάπως μικρότερα γράμματα– η ημερομηνία γεννήσεώς του ή η ηλικία του, ο τόπος τέλεσης (ναός ή κοιμητήριο), καθώς και τα ονόματα των πλησιέστερων συγγενών. Έχουν μικρό σχετικά μέγεθος –όσο περίπου μία σελίδα τύπου A4– ενώ συχνά έχουν μαύρο πλαίσιο. Στην Κρήτη ωστόσο συνηθίζονται νεκρόσημα διπλάσιου μεγέθους από το συνηθισμένο.Πολλές φορές τα αγγελτήρια έχουν εικόνες του Ιησού Χριστού που εικονίζεται στεφανωμένος με ακάνθινο στεφάνι. Εναλλακτικά υπάρχει μία φωτογραφία του αποθανόντος ή ένας σταυρός ή οι τρεις σταυροί επί του Γολγοθά. Αναγράφονται ακόμα και τα στοιχεία του γραφείου τελετών που αναλαμβάνει την κηδεία. Τα αγγελτήρια θανάτου επικολλώνται λίγες μόνο ώρες πριν την κηδεία ενώ τα αγγελτήρια μνημοσύνων την εβδομάδα πριν από την τελετή. Σε κάθε περίπτωση μπαίνουν σε εμφανείς και στις ίδιες κάθε φορά θέσεις στη συνοικία όπου ζούσε ο αποθανών, αρκετά συχνά σε στύλους της ΔΕΗ που βρίσκονται σε πολυσύχναστες γωνίες δρόμων. Τοποθετούνται επίσης κοντά στην εκκλησία όπου θα πραγματοποιηθεί η τελετή αλλά και έξω από το νεκροταφείο – ιδίως όσα αφορούν μνημόσυνα. Ένα αγγελτήριο επικολλάται την ημέρα της κηδείας έξω από την κατοικία του αποθανόντος, δίπλα ή πάνω στο κάλυμμα του φέρετρου το οποίο τοποθετείται δίπλα στην είσοδο. Αγγελτήρια πένθους κυκλοφορούν και από οπαδούς θρησκευτικών οργανώσεων όταν θέλουν να καταστήσουν σαφή την έντονη αντίθεσή τους σε ένα γεγονός. Με τον τρόπο αυτό χαρακτηρίζουν ως ημέρα πένθους την ημέρα που συνέβη ένα περιστατικό. Για παράδειγμα, κάποια είχαν κυκλοφορήσει το 2000 κατά της επίσκεψης του Πάπα Ιωάννη Παύλου Β' στην Αθήνα.Υπάρχουν, τέλος, αγγελτήρια που έχουν σατιρικό περιεχόμενο. Στην εμφάνιση είναι παρόμοια με τα αγγελτήρια θανάτων. Ανακοινώνουν με πομπώδη και ειρωνικά λόγια ότι «Κηδεύομενεν σήμερα την λατρευτή μας ομάδα...» και υπογράφονται από τους δήθεν τεθλιμμένους συγγενείς της ομάδας. Εκδίδονται εναντίον αθλητικών (συνήθως ποδοσφαιρικών) ομάδων μετά από μεγάλες και, πολλές φορές, ντροπιαστικές ήττες που υπέστησαν. Νεκρολογία
NGC 6325

Το NGC 6325 είναι σφαιρωτό σμήνος στον αστερισμό Οφιούχο. Κατατάσσεται ως IV στο σχήμα μορφολογικής ταξινόμησης και ανακαλύφθηκε από τον αστρονόμο Τζων Χέρσελ (John Herschel) στις 24 Μαΐου 1835. Απέχει περίπου 26.100 έτη φωτός από τη Γη.

 Δεδομένα για το NGC 6325 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 6325 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 6325 στο Wikimedia Commons
Πτολεμαίος Μεμφίτης

Ο Πτολεμαίος Μεμφίτης ήταν πρίγκιπας της Δυναστείας των Πτολεμαίων που κυβέρνησαν την Αίγυπτο καθ’ όλη τη διάρκεια της ελληνιστικής περιόδου. Ήταν γιος της Βασίλισσας Κλεοπάτρας Β΄ από το δεύτερο γάμο της με τον αδερφό της Πτολεμαίο Η΄ Φύσκονα.

 Ο Πτολεμαίος γεννήθηκε το 144 π.Χ. κατά τη διάρκεια των τελετών ενθρόνισης του πατέρα του στη Μέμφιδα. Για να εορταστεί η ευχάριστη αυτή σύμπτωση έλαβε το όνομα Πτολεμαίος Μεμφίτης. Αναγορεύτηκε σε διάδοχο του θρόνου πριν το Σεπτέμβριο του 142 π.Χ., οπότε και αφιερώθηκε ο μεγάλος ναός στο Εντφού. Λίγα χρόνια αργότερα τα μέλη της οικογένειάς του ήρθαν σε σύγκρουση μεταξύ τους και η μητέρα του, Κλεοπάτρα Β΄, πήρε υπό τον έλεγχό της την Αλεξάνδρεια το 131 π.Χ. Ο αλεξανδρινός όχλος προσπάθησε να βάλει φωτιά στο παλάτι και ο Πτολεμαίος Η' αναγκάστηκε να τραπεί σε φυγή. Κατέφυγε στην Κύπρο μαζί με τη δεύτερη σύζυγό του (και κόρη της Κλεοπάτρας Β΄ από τον πρώτο της γάμο) την Κλεοπάτρα Γ΄, τα παιδιά που είχαν αποκτήσει μαζί και το μικρό Πτολεμαίο Μεμφίτη. Κατά τη διάρκεια της επανάστασης η χώρα διαιρέθηκε στα δύο και οι αντιμαχόμενες παρατάξεις κατάφεραν πλήγματα η μία στην άλλη. Κάποια στιγμή, ο λαός της Αλεξάνδρειας, αγανακτισμένος από την κίνηση του Πτολεμαίου Η' να θανατώσει ένα νόθο γιο του, γκρέμισε όλα τα αγάλματα του Φαραώ από την πόλη. Ο Πτολεμαίος Η' το εξέλαβε ως προσταγή της Κλεοπάτρας Β' και για να την εκδικηθεί θανάτωσε το νεαρό Μεμφίτη ανάμεσα στον Μάρτιο και τον Σεπτέμβριο του 130 π.Χ., τεμάχισε το σώμα του και το έστειλε σε ένα κουτί στην Αλεξάνδρεια, σαν μακάβριο δώρο για τα γενέθλια της Βασίλισσας. Σημειώνεται πως για τους μελετητές υπάρχει κάποια σύγχυση ανάμεσα στους Πτολεμαίο Μεμφίτη, το νόθο γιο του που προαναφέρθηκε και τον Πτολεμαίο Ζ΄ Νέο Φιλοπάτορα, καθώς τόσο ο Πτολεμαίος Η' όσο και ο προκάτοχός του Πτολεμαίος ΣΤ΄ είχαν παραπάνω από έναν γιους με αυτό το όνομα. Δυναστεία των Πτολεμαίων Αρχαία Αίγυπτος Ελληνιστική Περίοδος The House of Ptolemy, by E. R. Bevan[1] Πολυμέσα σχετικά με το θέμα Ptolemy Memphites στο Wikimedia Commons
Μιχαήλ Χοντορκόφσκι

Ο Μιχαήλ Μπορίσοβιτς Χοντορκόφσκι (ρωσικά: Михаи́л Бори́сович Ходорко́вский), (γενν. 26 Ιουνίου 1963) είναι εξόριστος Ρώσος επιχειρηματίας, φιλάνθρωπος και πρώην Ρώσος Ολιγάρχης. Σημέρα είναι κάτοικος Ελβετίας.Το 2003, ο Χοντορκόφσκι, πιστεύεται ότι ήταν ο πιο πλούσιος άνθρωπος στη Ρωσία (με την περιουσία του να εκτιμάται στα 15 δισ. δολάρια) και να είναι 16ος στην κατάταξη των δισεκατομμυριούχων του περιοδικού Forbes.

 Είχε δουλέψει μέχρι και στη Κομσομόλ, κατά τη διάρκεια των σοβιετικών χρόνων, και ξεκίνησε πολλές επιχειρήσεις κατά τη διάρκεια της περιόδου Γκλασνόστ και Περεστρόικα στα τέλη της δεκαετίας του 1980. Μετά τη διάλυση της Σοβιετικής Ένωσης, στα μέσα της δεκαετίας του '90, συγκέντρωσε σημαντικό πλούτο αποκτώντας τον έλεγχο ενός αριθμού πετρελαιοπηγών της Σιβηρίας που ενοποιήθηκε με το όνομα Yukos, μια από τις μεγαλύτερες εταιρείες που προέκυψε από την ιδιωτικοποίηση των κρατικών περιουσιακών στοιχείων κατά τη δεκαετία του 1990 (ένα σύστημα γνωστό ως "δάνεια για μετοχές"). Τον Οκτώβριο του 2003 συνελήφθη από τις ρωσικές αρχές και κατηγορήθηκε για απάτη. Η κυβέρνηση υπό τον Ρώσο πρόεδρο Βλαντίμιρ Πούτιν μετέτρεψε στη συνέχεια τις μετοχές της Yukos μετά από φόρους. Η κυβέρνηση του Πούτιν ανέλαβε περαιτέρω ενέργειες ενάντια στη Yukos, με αποτέλεσμα την κατάρρευση της τιμής της μετοχής της εταιρείας και την εξαυλωση μεγάλου μέρους της περιουσίας του Χοντορκόφσκι. Τον Μάιο του 2005, κρίθηκε ένοχος και καταδικάστηκε σε 9 χρόνια φυλάκισης. Τον Δεκέμβριο του 2010, ενώ εξακολουθούσε να εκτίει την ποινή του, ο Χοντορκόφσκι και ο συνεργάτης του Πλάτων Λεμπέντεφ κατηγορήθηκαν για υπεξαίρεση και ξέπλυμα χρήματος. Η ποινή φυλάκισης του Χοντοκόρβσκι επεκτάθηκε μέχρι το 2014. Αφού ο Χανς-Ντίντριχ Γκένσερ άσκησε πίεση για απελευθέρωσή του, ο Πρόεδρος Βλαντίμιρ Πούτιν έδωσε χάρη στον Χοντορκόφσκι, απελευθερώνοντάς τον από τη φυλακή στις 20 Δεκεμβρίου 2013. Μετά την εξόδο του από τη φυλακή στα τέλη του 2013, ο Χοντοκόρβσκι εγκατέλειψε αμέσως τη Ρωσία και πήγε στην Ελβετία. Στα τέλη του 2013, η προσωπική του περιουσία θεωρήθηκε ότι ανερχόταν, ως ακαθάριστη εκτίμηση, 100-250 εκατομμύρια δολάρια. Στα τέλη του 2014, λέγεται ότι ανερχόταν σε περίπου 500 εκατομμύρια δολάρια. Τον Δεκέμβριο του 2016, ένα δικαστήριο απελευθέρωσε 100 εκατομμύρια δολάρια από τα περιουσιακά στοιχεία του Χοντοκόρβσκι που υπήρχαν στην Ιρλανδία. Επίσημος ιστότοπος (Αγγλικά)
Μπρους Γκόλντινγκ

Ο Μπρους Γκόλντινγκ (Orrett Bruce Golding, 5 Δεκεμβρίου 1947) είναι πολιτικός, που χρημάτισε Πρωθυπουργός της Τζαμάικα από τις 11 Σεπτεμβρίου 2007 ως τις 23 Οκτωβρίου 2011. Υπήρξε αρχηγός του Εργατικού Κόμματος της Τζαμάικα ως την παραίτησή του, το 2011. Είναι παντρεμένος με τη Λόρνα Γκόλντινγκ, με την οποία έχει τρία παιδιά.

 Υπήρξε ιδρυτής του Εθνικού Δημοκρατικού Κινήματος (NDM). Νωρίτερα ήταν επικεφαλής του Εργατικού Κόμματος της Τζαμάικα (JLP) και στη συνέχεια αποσχίστηκε από το κόμμα και ίδρυσε το νέο NDM το 1995. Το 2002 έγινε ξανά μέλος του JLP και το 2003 εξελέγη ξανά Πρόεδρος του κόμματος. Το 2005 έγινε Αρχηγός της Αξιωματικής Αντιπολιτεύσεως. Έγινε Πρωθυπουργός έπειτα από την οριακή νίκη του κόμματός του στις βουλευτικές εκλογές, στις 3 Σεπτεμβρίου 2007. Ανέλαβε καθήκοντα ενώπιον του Γενικού Κυβερνήτη, στις 11 Σεπτεμβρίου του 2007. Την 1η Ιουνίου 2010 απορρίφθηκε πρόταση μομφής στη Βουλή εναντίον της κυβέρνησής του, με 30-28. Στις 25 Σεπτεμβρίου 2011 ο Γκόλντινγκ γνωστοποίησε ότι δεν θα ήταν ξανά υποψήφιος για το αξίωμα του αρχηγού του Εργατικού Κόμματος της Τζαμάικα στο συνέδριο του κόμματος και επίσης την πρόθεσή του να παραιτηθεί από την πρωθυπουργία. Η Κεντρική Επιτροπή του κόμματός του δεν έκανε αποδεκτή την παραίτηση του Γκόλντινγκ στις 25 Σεπτεμβρίου 2011. Ωστόσο, ο Γκόλντινγκ επέμεινε στην παραίτησή του και αντικαταστάθηκε στην ηγεσία του κόμματος και στην πρωθυπουργία από τον Άντριου Χόλνες. Πολυμέσα σχετικά με το θέμα Bruce Golding στο Wikimedia Commons Κυβέρνηση της Τζαμάικας Γραφείο Πρωθυπουργού Αρχειοθετήθηκε 2011-04-29 στο Wayback Machine.
Μοχάμετ Ε΄ του Κελάνταν

Ο Μοχάμετ Ε΄ (όνομα γέννησης Tengku Muhammad Faris Petra ibni Tengku Ismail Petra, στη γλώσσα Jawi : سلطان نظرين معز الدين شاه ابم المرحوم سلطان V سلطان محمد; γεννημένος στις 6 Οκτωβρίου 1969) είναι ο σημερινός σουλτάνος του Κελάνταν. Υπηρέτησε ως ο 15ος Yang di-Pertuan Agong (αρχηγός κράτους) της Μαλαισίας, από τον Δεκέμβριο του 2016 ως την ξαφνική του παραίτηση, στις 6 Ιανουαρίου 2019.

 Έγινε διάδοχος του θρόνου του Κελάνταν στις 30 Μαρτίου 1979 και η επίσημη στέψη του έγινε το 1985. Ακολούθησε διπλωματικές σπουδές στο Ηνωμένο Βασίλειο, αποφοιτώντας το 1991. Επίσης, σπούδασε στον Καναδά και στο Βερολίνο. Ο πατέρας του Μοχάμετ Ε΄ υπέστη εγκεφαλικό επεισόδιο το 2009 και ο γιος έγινε αντιβασιλιάς. Ανακηρύχθηκε Σουλτάνος του Κελάνταν στις 13 Σεπτεμβρίου 2010, διαδεχόμενος τον ασθενή και ανίκανο να κυβερνήσει πατέρα του, Ισμαήλ Πετρά του Κελάνταν. Στη συνέχεια έγινε Yang di-Pertuan Agong (εκλεγείς τον Οκτώβριο του 2016) και στέφθηκε επίσημα στις 13 Δεκεμβρίου 2016. Ως αρχηγός κράτους ήταν και επικεφαλής των Ενόπλων Δυνάμεων της Μαλαισίας, με βάση το σύνταγμα της χώρας. Σε μία άνευ προηγουμένου ενέργεια, έγινε ο πρώτος αρχηγός κράτους της Μαλαισίας που παραιτήθηκε από τον θρόνο, με την παραίτησή του σε ισχύ από τις 6 Ιανουαρίου 2019. Ο Μοχάμετ Ε΄ παντρεύτηκε την Tengku Zubaidah binti Tengku Norudin bin Tengku Muda (née Kangsadal Pipitpakdee), μέλος της βασιλικής οικογένειας Πατάνι, στις 15 Νοεμβρίου 2004. Χώρισαν το 2008. Ως διαζευγμένος, ήταν ο πρώτος Yang di-Pertuan Agong στην μαλαισιανή ιστορία που κυβέρνησε χωρίς να έχει σύντροφο βασίλισσα (Raja Permaisuri Agong).Στη διάρκεια άδειάς του και ενώ βρισκόταν στο εξωτερικό, ο Μοχάμετ φέρεται να παντρεύτηκε την καλλονή και Μις Μόσχα 2015, Οξάνα Βοεβοντίνα στις 22 Νοεμβρίου 2018. Ο υποτιθέμενος γάμος αναφέρθηκε και σχολιάστηκε ευρέως στα κοινωνικά δίκτυα, όμως δεν επιβεβαιώθηκε ή διαψεύστηκε από επίσημες πηγές.
Κύπελλο Πρωταθλητριών Ευρώπης στην καλαθοσφαίριση 1962-63

Το Κύπελλο Πρωταθλητριών ομάδων Ευρώπης καλαθοσφαίρισης ανδρών (σήμερα Ευρωλίγκα ανδρών), της περιόδου 1962-63 ήταν η έκτη κατά σειρά διοργάνωση του συγκεκριμένου διασυλλογικού θεσμού. Διεξήχθη με τη συμμετοχή 26 ομάδων, με έναν προκριματικό, έναν πρώτο γύρο, προημιτελικούς, ημιτελικούς και Τριπλό Τελικό, καθώς η προκήρυξη προέβλεπε διπλό, όπως όλες τις χρονιές πριν το 1961-62, αλλά οι δυο φιναλίστ νίκησαν με την ίδια διαφορά η καθέ μια στην έδρα της και απαιτήθηκε επαναληπτικός, 3ος αγώνας. Η κάτοχος του τίτλου Ντιναμό Τιφλίδας, έπαιξε απευθείας στα προημιτελικά.

 Ολίμπια Λιουμπλιάνας-Σπάρτακ Μπρνο 86-83, 72-79 Χόνβεντ-Ρεάλ Μαδρίτης 101-96, 69-74 και 65-77 Ντιναμό Τιφλίδας-Σίμενταλ Μιλάνου 74-68, 65-70 Βίσλα Κρακοβίας-ΤΣΣΚΑ Μόσχας 75-72, 47-80 Σπάρτακ-Ρεάλ 79-60, 67-90 Ντιναμό-ΤΣΣΚΑ 59-76, 78-79 Μαδρίτη, Ισπανία, 23 Ιουλίου 1963: Ρεάλ (με κορυφαίους τον αμερικανό Μπέρτζες-21 πόντους, το Σεβιγιάνο-22 π. και το Ροδρίγκεθ-26 π.)-ΤΣΣΚΑ 86-69 (+17) Μόσχα, ΕΣΣΔ, 31 Ιουλίου 1963: ΤΣΣΚΑ-Ρεάλ 91-74 (+17) Επαναληπτικός Τελικός, Μόσχα, 1 Αυγούστου 1963: ΤΣΣΚΑ-Ρεάλ 99-80Η ΤΣΣΚΑ έφτανε έτσι, στη δεύτερη δική της κατάκτηση του πολύτιμου τρόπαιου και έκτη για σοβιετικό σύλλογο, από καταβολής του θεσμού! Η Ρεάλ είχε παλαίψει σκληρά για τη διάκριση, ενισχυμένη πλέον με αμερικανούς, όπως έκαναν έκτοτε όλοι οι φιλόδοξοι σύλλογοι της Δυτικής Ευρώπης (κυρίως ιταλικοί) και σύντομα θα ξεκινούσε η χρυσή της εποχή στο ευρωπαϊκό μπάσκετ. "100 χρόνια μπάσκετ 1891-1991", σελ. 145 (Έκδοση Περιοδικό "ΤΡΙΠΟΝΤΟ" και "Στιγμή Ε.Ε. & Σια-Α. Φλουράκη", Αθήνα 1991)
Τζων Τσάντγουικ

Ο Τζων Τσάντγουικ ή Τζον Τσάντγουικ (αγγλικά: John Chadwick, 21 Μαΐου 1920 – 24 Νοεμβρίου 1998) ήταν Άγγλος καθηγητής κλασσικής φιλολογίας και συνεργάτης του Μάικλ Βέντρις στην αποκρυπτογράφηση της Γραμμικής Β.

 Γεννήθηκε στο Λονδίνο και σπούδασε στο Πανεπιστήμιο του Κέιμπριτζ. Κατά τον Β΄ Παγκόσμιο Πόλεμο υπηρέτησε σε ειδική μονάδα του Ναυτικού. Μετά το τέλος του εργάστηκε στην ομάδα σύνταξης του Κλασικού Λεξικού της Οξφόρδης και από το 1952 δίδαξε κλασσική φιλολογία στο Κέιμπριτζ. Οι γνώσεις του στην κλασσική φιλολογία βοήθησαν τον Μάικλ Βέντρις στην αποκρυπτογράφηση της Μυκηναϊκής Ελληνικής γραφής Γραμμική Β που βρέθηκε σε πινακίδες στην Ελλάδα και μέχρι τότε δεν ήταν γνωστό ποια γλώσσα απεικόνιζαν. Μετά τον θάνατο του Βέντρις έγινε η κύρια μορφή στην αποκρυπτογράφηση της Γραμμικής Β, έγραψε το εκλαϊκευμένο βιβλίο Η Αποκρυπτογράφηση της Γραμμικής Β το 1958 και αναθεώρησε το Έγγραφα σε Μυκηναϊκά Ελληνικά το 1978. Ανακηρύχθηκε επίτιμος καθηγητής της φιλοσοφικής σχολής του Πανεπιστημίου Αθηνών και του απονεμήθηκε η έδρα Perceval Maitland Laurence Reader in Classics στο Κέιμπριτζ. Αποσύρθηκε το 1984, αλλά συνέχισε την ακαδημαϊκή του προσφορά μέχρι τον θάνατό του. Chadwick, John (1958): The Decipherment of Linear B, β΄ έκδ. 1990, Cambridge Univ. Press, ISBN 0521398304 Chadwick, John (1976): The Mycenaean World, Cambridge UP, ISBN 0521290376 Ventris, Michael & Chadwick, John (1956): Documents in Mycenaean Greek, β΄ έκδ. 1974, Cambridge UP, ISBN 0521085586
Περικοπή Φλώρινας

Η Περικοπή (παλαιότερη ονομασία Πρεκοπάνα ) είναι ορεινό χωριό του νομού Φλώρινας που εκκλησιαστικά υπάγεται στην Μητρόπολη Καστοριάς. Χτισμένη σε υψόμετρο 1.420 μέτρων στις πλαγιές του όρους Βίτσι είναι ένας από τους ορεινότερους οικισμούς της Ελλάδας.

 Αποτέλεσε ομώνυμη κοινότητα το 1918 και μετονομάσθηκε από Πρεκοπάνα σε Περικοπή [ΦΕΚ 156/8.8.1928]. Στην απογραφή του 2001 ήταν οικισμός του δήμου Αετού Φλώρινας. Με τη εφαρμογή των Καλλικρατικών Δήμων εντάχθηκε στον Δήμο Αμυνταίου και ο πληθυσμός της [νόμιμος και όχι πραγματικός] σύμφωνα με την απογραφή του 2001 είναι 41 κάτοικοι. Τα τελευταία χρόνια, κάτοικοι του χωριού είναι 4-5 οικογένειες κτηνοτρόφων οι οποίοι διαμένουν στην Περικοπή τους καλοκαιρινούς μήνες και άλλοι περίπου τόσοι που ανηφορίζουν από την Καστοριά και καλλιεργούν την πατάτα, ενώ τον χειμώνα δεν κατοικείται. Είναι από τα λίγα χωριά στα οποία δεν υπάρχει ακόμα ρεύμα. Τον Δεκαπενταύγουστο το χωριό γιορτάζει καθώς στο χωριό υπάρχει η εκκλησία της Παναγίας και γίνεται το αντάμωμα των πρώην κατοίκων οι οποίοι μένουν ως επί το πλείστον στην Καστοριά. Μέχρι το 1928 ονομαζόταν Π(ε)ρεκοπάνα. Η εξέλιξη του πληθυσμού του χωριού έχει ως εξής: Βάσει της συμφωνίας που απέρρεε από το Πρωτόκολλο Πολίτη-Καλφώφ(1924) μεταναστεύσανε στη Βουλγαρία δύο οικογένειες. Ο Κύρος Παρασκευά από την Πρεκοπάνα, γαμπρός του Δημητρίου Ξηφτέρη, εμφανίζεται σε κληρονομική ρύθμιση, την οποία επικυρώνει η Ιερά Μητρόπολη Καστοριάς στις 19 Μαΐου 1726. Στο χωριό, οι διάλεκτοι των Ανατολικών Νοτιοσλαβικών γλωσσών εισάχθηκαν μετά τα μέσα του 19ου αιώνα, γεγονός που το κατέστησαν στόχο των Βουλγαρικών διεκδικήσεων. «Στις 23 Ιουλίου 1903 ήρθε και ο Τσακαλάρωφ στην Περικοπή και πήγε κατευθείαν στο σπίτι του Ιερέα Χρήστου Βρίτσιου. Κατακρεουργήσας τον ημέτερον Παπαχρήστον και τον αδελφό αυτού...Εκ Πρεκοπάνας άνω των τριάκοντα οικογενειών ήλθον εις Βελκαμένην ίνα μείνωσιν. Οι κάτοικοι Βελκαμένης φοβούνται ν΄αποδιώξωσιν αυτούς, μη πάθωσί τι υπό των κομιτών, φοβούνται δε και να κρατήσωσιν αυτούς μη πάθωσι τι υπό υπό των στρατιωτών. Τα δε γυναικόπαιδα καταφεύγουν στο Μοναστήρι των Αγίων Αναργύρων.Στις 29 Αυγούστου ήρθαν οι Τούρκοι και κάψανε όλο το χωριό 150 (από τα 160) σπίτια και σκότωσαν πέντε ανθρώπους. Κατά τη γερμανική κατοχή στην περιοχή έδρασε ο Άντον Κάλτσεφ επικεφαλής της βουλγαρικής αρχικά και αργότερα της γερμανικής Οχράνα, ο οποίος ενέταξε πολλούς κατοίκους στη βουλγαρική οργάνωση. Στη διάρκεια του εμφυλίου πολέμου, το χωριό ήταν κέντρο των ανταρτών και έγιναν πολλές συγκρούσεις μεταξύ στρατού και ανταρτών. Αυτό είχε σαν συνέπεια, οι κάτοικοι να υποστούν πολλά δεινά και να αποδεκατιστούν. Ήταν κέντρο των καπετάνιων των ανταρτών, Αμύντα, Βαϊνά Τσαβέλα και Γαλάνη. Τον Αύγουστο του 1947, το χωριό καίγεται, από την ελληνικό στρατό, 94 αχυρώνες και 50.000 οκάδες χόρτο, ως κέντρο των ανταρτών. Μετά από αυτή την ενέργεια, οι κάτοικοι διασκορπίστηκαν στο Αμύνταιο, Φλώρινα, Καστοριά, Ασπρόγεια. Το 1950] δόθηκαν από το κράτος 9.000 δρχ. κατά οικογένεια για να επιδιορθωθούν τα σπίτια, αλλά παρ' όλα αυτά δεν ξαναχτίστηκε. Μακεδονικός Αγώνας - Αναφορά στο χωριό "Πρεκοπάνα" χάρτης και φωτογραφίες από το Panoramio Στο περιπλοκάδι των συγκρούσεων
31 (αριθμός)

Το 31 (τριάντα ένα) είναι ο φυσικός αριθμός που βρίσκεται μετά από το 30 και πριν από το 32. Είναι ένας περιττός αριθμός, αφού δεν διαιρείται με το 2, στο σύνολο των φυσικών αριθμών. Ο αριθμός 31 συμβολίζεται ως XXXI στο ρωμαϊκό σύστημα αρίθμησης και ως ΛΑ´ ή λα´ στο ελληνικό σύστημα αρίθμησης.

 Το 31 είναι ένας πρώτος αριθμός, αφού οι μόνοι φυσικοί διαιρέτες του είναι 1 και 31, δηλαδή δεν έχει άλλους φυσικούς διαιρέτες, εκτός του 1 και του εαυτού του. Ο επόμενος πρώτος αριθμός είναι το 37. Το 31 μαζί με το 29 αποτελούν δίδυμους πρώτους αριθμούς. Το 31 είναι Πρώτος Μερσέν γιατί 25-1 = 31. Διάταξη κατά την σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών. Ο ατομικός αριθμός 31 αντιστοιχεί στο γάλλιο. Η ατομική μάζα 31 (κατά προσέγγιση μονάδας) αντιστοιχεί στο φωσφόρο. Ο Μεσιέ 31, περισσότερο γνωστός ως Γαλαξίας της Ανδρομέδας είναι ένας σπειροειδής γαλαξίας στον αστερισμό Ανδρομέδα. 31 είναι οι ημέρες των μηνών: Ιανουάριος, Μάρτιος, Μάιος, Ιούλιος, Αύγουστος, Οκτώβριος, Δεκέμβριος. 31 (τράπουλα) είναι παιχνίδι στην τράπουλα.
Chaos Break

Το Chaos Break είναι βιντεοπαιχνίδι επιβίωσης τρόμου που αναπτύχθηκε από την EON Digital Entertainment για το PlayStation. Κυκλοφόρησε στις 27 Ιανουαρίου του 2000 στην Ιαπωνία και στις 8 Δεκεμβρίου του ίδιου έτους στην Ευρώπη.

 Η πλοκή εξελίσσεται σε ένα εγκαταλελειμμένο βιοχημικό εργαστήριο, που βρίσκεται σε ένα απομονωμένο νησί. Οι δύο κύριοι χαρακτήρες, Mitsuki και Rick, είναι μέρος μιας μικρής ερευνητικής ομάδας, η οποία στάλθηκε στο εργαστήριο για να ανακαλύψει τα αίτια μιας ανώμαλης θερμικής αντίδρασης. Η πρόοδος στο παιχνίδι γίνεται με την κατατρόπωση εχθρών, που στην προκειμένη περίπτωση είναι εξωγήινες μορφές ζωής και το αυτοματοποιημένο σύστημα άμυνας του εργαστηρίου. Με τη χρήση ηλεκτρονικών υπολογιστών μέσα στο παιχνίδι, ο παίκτης μπορεί να αποθηκεύσει και να διαβάσει αρχεία που εξηγούν το πρελούδιο της ιστορίας. Το Chaos Break στο GameSpot Το Chaos Break στο IGN
Βένγκε

Βένγκε (βοτ. Millettia laurentii) είναι δασικό είδος δέντρου της Αφρικής και ιθαγενές είδος στη Δημοκρατία του Κονγκό, τη Λαϊκή Δημοκρατία του Κονγκό, το Καμερούν, τη Γκαμπόν και την Ισημερινή Γουινέα. Το είδος καταγράφεται σήμερα ως «απειλούμενο» στην κόκκινη λίστα της IUCN, κυρίως λόγω της καταστροφής του φυσικού οικοτόπου του και της υπερεκμετάλλευσης που υφίσταται για την πολύτιμη ξυλεία του. Τα ώριμα δέντρα του είδους φτάνουν σε ύψος τα 18-27 μ. Το βένγκε, στα αγγλικά wenge, είναι σκουρόχρωμο ξύλο σχεδόν μαύρου χρώματος, που προέρχεται από το δασοπονικό είδος Millettia laurentii. Άλλες ονομασίες που χρησιμοποιούνται μερικές φορές για το είδος ξύλου περιλαμβάνουν τις εξής, faux ebony, dikela, mibotu, bokonge και awong. Το χαρακτηριστικό χρώμα του ξύλου έχει πλέον τυποποιηθεί και ονομάζεται ως χρώμα βέγκε ή βένγκε σε πολλές και ποικίλες εφαρμογές.

 Το βένγκε είναι τροπικό είδος ξύλου, πολύ σκούρου χρώματος με χαρακτηριστική σχεδίαση. Το εγκάρδιο του έχει χρώμα σκούρο καφετί, συνήθως μαύρο και διαθέτει λεπτές, ιδιαίτερα χωρισμένες κατά διαστήματα, σκοτεινές φλέβες και άσπρες γραμμές. Το σομφό ξύλο του είναι κίτρινο ή υπόλευκο και οριοθετείται αισθητά από το εγκάρδιο. Το ξύλο είναι βαρύ (0,78-0,88 g/cm3) και σκληρό, ενώ είναι κατάλληλο για δάπεδα και σκάλες. Αρκετοί κατασκευαστές μουσικών οργάνων χρησιμοποιούν το βένγκε στα προϊόντα τους. Η εταιρεία Mosrite το χρησιμοποίησε για αμαξώματα των μοντέλων της Brass Rail. Οι οργανοποιοί Ibanez και Cort το χρησιμοποιούν για τους λαιμούς πέντε κομματιών ορισμένων από τα ηλεκτρικά μπάσα τους. Τα ηλεκτρικά μπάσα Warwick χρησιμοποιούν βένγκε από FSC για ταστιέρα και λαιμούς (necks) από το 2013. Χρησιμοποιείται επίσης από τη Yamaha ως το κεντρικό φύλλο των τυμπάνων Absolute Hybrid Maple.Το ξύλο είναι δημοφιλές στην ξυλουργική λόγω της σταθερότητας των διαστάσεων του αλλά και της χρωματικής αντίθεσης που προσδίδει όταν αναμιγνύεται με άλλα ανοιχτόχρωμα είδη ξύλου, όπως το σφενδάμι. Αυτό το κάνει ιδιαίτερα περιζήτητο στην κατασκευή ξύλινων μπαστουνιών και σκακιέρων υψηλής ποιοτικής στάθμης. Το ξύλο χρησιμοποιείται μερικές φορές και στην κατασκευή τόξων, ιδιαίτερα ως επικολλητό λαμινέιτ στην παραγωγή επίπεδων τόξων. Μπορεί επίσης να χρησιμοποιηθεί και για την κατασκευή σιδηροτροχιών ή καρφιτσωτών σε σφυρήλατα νταούλια. Το ξύλο μπορεί επίσης να χρησιμοποιηθεί για το γιαπωνέζικο παιχνίδι, κεντάμα. Η σκόνη του είδους, που παράγεται κατά την κοπή ή τη λείανση του βένγκε μπορεί να προκαλέσει δερματίτιδα με παρόμοιες αρνητικές επιπτώσεις όπως αυτές του δηλητηριώδους κισσού και είναι ερεθιστική για τα μάτια. Η ξυλόσκονη μπορεί επίσης να προκαλέσει αναπνευστικά προβλήματα και υπνηλία. Τα ρινίσματα του είδους αυτού είναι σηπτικά, παρόμοια με αυτά του είδους greenheart (Chlorocardium rodiei). CIRAD (France) - Wenge Τροπικά είδη ξύλου - Wenge Wenge - The Wood Database
Μαργαρίτα της Γενεύης

Η Μαργαρίτα, γαλλ. Margarete (1180; - 1252) από τον Οίκο της Γενεύης ήταν κόρη του κόμη της Γενεύης και με τον γάμο της έγινε κόμισσα της Σαβοΐας.

 Ήταν η πρώτη κόρη του Γουλιέλμου Α΄ κόμη της Γενεύης και της Βεατρίκης του Φωσινύ (π.1160-1196). Επρόκειτο να τη νυμφευτεί ο Φίλιππος Β΄ της Γαλλίας. Όμως καθώς τη συνόδευε ο πατέρας της στο Παρίσι, την απήγαγε ο Θωμάς Α΄ κόμης της Σαβοΐας και ελκύστηκε από την ωραιότητά της. Τη νυμφεύτηκε με τον ισχυρισμό, ότι ο Φίλιππος Β΄ είχε σύζυγο· πράγματι, ο βασιλιάς της Γαλλίας είχε νυμφευτεί την Ίνγκεμποργκ της Δανίας, αλλά την είχε σύντομα απορρίψει. Έπειτα από τον γάμο ο πατέρας της ασθένησε και απεβίωσε και, ένα έτος μετά, απεβίωσε και η μητέρα της. Η Μαργαρίτα έγινε πρόγονος των Βαλουά και των Βουρβόνων. Τάφηκε στο αββαείο του Ωτκόμπ. Παντρεύτηκε το 1195 τον Θωμά Α΄ κόμη της Σαβοΐας και είχε τέκνα: Αμεδαίος Δ΄ 1197-1253, κόμης της Σαβοΐας. Θωμάς Β΄ π.1199-1259, κόμης του Πεδεμοντίου. Κόμης της Φλάνδρας ένεκα της συζύγου του Ιωάννας κόμισσας της Φλάνδρας. Αίμων απεβ. 1237, κύριος του Σαμπλαί. Ερρίκος 1205-1230, κύριος του Λυόν. Γουλιέλμος απεβ. 1239, επίσκοπος του Βαλένς, κοσμήτωρ του καθεδρικού του Βιέν. Αμεδαίος, επίσκοπος του Μωριέν. Μαγδαληνή απεβ. 1239, ηγουμένη στο αββαείο του Ωτκόμπ. Πέτρος Β΄ 1203-1268, κόμης του Ρίτσμοντ, μετά κόμης της Σαβοΐας. Φίλιππος Α΄ επίσκοπος του Βαλένς, κοσμήτωρ του καθεδρικού του Βιέν στο Ιζέρ, αρχιεπίσκοπος του Λυόν και κόμης της Σαβοΐας. Βονιφάτιος π.1217-1270, αρχιεπίσκοπος του Καντέρμπουρυ. Βεατρίκη π.1198-π.1267, παντρεύτηκε τον Ραϋμόνδο-Βερεγγάριο Δ΄ κόμη της Προβηγκίας. Οι τέσερις κόρες της παντρεύτηκαν βασιλείς: της Γαλλίας, της Αγγλίας, της Γερμανίας και της Σικελίας. Αλαζία απεβ. 1250, ηγουμένη στο αββαείο του Σαν Πιερ στο Λυόν. Αγκάτα απεβ. 1245, ηγουμένη στο αββαείο του Σαν Πιερ στο Λυόν. Μαργαρίτα απεβ. 1273, παντρεύτηκε τον Χάρτμαν Α΄ του Κύμπουργκ. Αβίτα 1215-1292. Ελένη απεβ. 1230, Ουμβέρτος απεβ. 1223, Ελισάβετ απεβ. 1233, Μαρία απεβ. 1210 Previte-Orton, C.W. (1912). The Early History of the House of Savoy: 1000-1233. Cambridge University Press.
Τζον Μουσίνιο

Ο Τζον Μάικλ Λιούις Μουσίνιο (αγγλικά: John Michael Lewis Mousinho) (γενν. 30 Απριλίου 1986) είναι Άγγλος επαγγελματίας πρώην ποδοσφαιριστής και νυν προπονητής ποδοσφαίρου. Είναι ο σημερινός προπονητής της Πόρτσμουθ.

 Στις 20 Ιανουαρίου 2023, ο Μουσίνιο ανακοινώθηκε ως επικεφαλής προπονητής του συλλόγου της Λιγκ Ουάν, Πόρτσμουθ. Ο Μουσίνιο κέρδισε τα δύο πρώτα παιχνίδια του ως προπονητής, σημειώνοντας τόσο την πρώτη νίκη της Πόρτσμουθ από τον Νοέμβριο όσο και την πρώτη εντός έδρας νίκη από τον Σεπτέμβριο. Στη συνέχεια, ο Μουσίνιο οδήγησε την Πόρτσμουθ στη μεγαλύτερη νίκη της σεζόν, μια νίκη με 4–0 εναντίον της Τσέλτεναμ Τάουν, σημειώνοντας τέσσερις νίκες στα πρώτα οκτώ παιχνίδια του ως επικεφαλής.
Επαρχία της Κοζέντσα

Η Επαρχία της Κοζέντσα (ιταλικά: Provincia di Cosenza) είναι Επαρχία της Ιταλίας στην Ιταλική Περιφέρεια Καλαβρία στην νότια Ιταλία. Η έκτασή της είναι 6.650 τ.χλμ. και ο πληθυσμός της ανέρχεται σε 732.869 κατοίκους (2008). Έδρα της επαρχίας είναι η Κοζέντσα (Cosenza). Συνολικά, η επαρχία αριθμεί 155 Δήμους.Συνορεύει βόρεια με την Μπαζιλικάτα (επαρχίες των Ποτέντσα και Ματέρα), νότια με τις επαρχίες του Καταντζάρο και του Κροτόνε, ενώ βρέχεται δυτικά από την Τυρρηνική θάλασσα και ανατολικά από το Ιόνιο πέλαγος. Στην περιοχή υπάρχει μια μικρή κοινότητα πληθυσμού που ομιλεί την Οξιτανική γλώσσα (Γκουάρντια Πιεμοντέζε), ιδρύθηκε κατά τον 13ο αιώνα και 14ο αιώνα από Βαλδιστές που μεταφέρθηκαν εξαιτίας θρησκευτικών διώξεων. Πολλοί στην επαρχία μιλούν την διάλεκτο Αλβανικά Αρμπερές, έφτασαν στην περιοχή τον 16ο αιώνα ύστερα από διώξεις που είχαν υποστεί από την Οθωμανική αυτοκρατορία.

 Τα πρώτα ίχνη ανθρώπινης εγκατάστασης παρουσιάζονται στην Παλαιολιθική εποχή με θέσεις όπως το Σπήλαιο του Ρομίτο στο χωριό Παπασίδερο με τοιχογραφίες από Βοοειδή. Η πρώτη εγκατάσταση στην περιοχή ήταν η Ιταλική φυλή Βρέττιοι, από τον 8ο αιώνα π.Χ. ανήκε στην Μεγάλη Ελλάδα, την κατέκτησε η Ρωμαϊκή Δημοκρατία (204 π.Χ.) και της έδωσαν την ονομασία "Κοζέντσα". Οι Ελληνικές πόλεις Σύβαρις και Πανδοσία βρίσκονται στην παραλιακή ακτή. Ο βασιλιάς των Βησιγότθων Αλάριχος Α΄ κατέκτησε την πόλη από την Δυτική Ρωμαϊκή Αυτοκρατορία, σύμφωνα με τον θρύλο ο Αλάριχος τάφηκε στην Κοζέντσα με έναν τεράστιο θησαυρό. Επόμενοι κατακτητές ήταν η Βυζαντινή αυτοκρατορία και για λίγο χρόνο οι Λομβαρδοί, ο Ρογήρος Β΄ της Σικελίας την έκανε τον 12ο αιώνα πρωτεύουσα της Τέρρα Τζιορντάνα. Τα νεώτερα χρόνια πέρασε στο Βασίλειο της Νεαπόλεως και στο Βασίλειο των Δύο Σικελιών, οι κάτοικοι ασχολήθηκαν με την γεωργία και την κτηνοτροφία. Η φεουδαρχία καταργήθηκε τον 19ο αιώνα, η περιοχή έχει δεχτεί όλες τις εποχές σκληρές λεηλασίες. Reina, Gaetano (1989). La Calabria. Milan: Mursia. Επαρχία της Κοζέντσα Τα Οξιτανικά στην Ιταλία
Πετρόγλυφα του Κονκάν

Τα Πετρόγλυφα του Κονκάν (ή Γλύφοι του Ρατναγκίρι) είναι σύνολο λιθογραφιών οι οποίες ανακαλύφθηκαν στην περιοχή της Ακτής του Κονκάν, κυρίως εντός των εδαφών των διαμερισμάτων του Σιντουντούργκ και του Ρατναγκίρι, στην πολιτεία της Μαχαράστρα, στην Ινδία.

 Μία πρώτη σειρά γλύφων ανακαλύφθηκε εντός των εδαφών του διαμερίσματος του Σιντουντούργκ από τον Σατίς Λαλίτ, τον Μάιο του 2012: περίπου εξήντα αναπαραστάσεις προσώπων κατανεμημένες επί έκτασης της τάξεως των 1.800 m². Μεταξύ των μοτίβων, ερευνητές έχουν ταυτοποιήσει αναπαραστάσεις μίας Μητέρας Θεάς, πτηνών και ζώων. Οι συγκεκριμένες λιθογραφίες χρονολογούνται από τον περίοδο μεταξύ της 10ης και της 8ης χιλιετίας π.Χ., ενώ θεωρούνται ως αξιοσημείωτες από ιστορικούς όπως ο Σουντάρα Αντίγκα, λόγω της ομορφιάς, καθώς και της ποικιλομορφίας τους. Πρόκειται για τους πρώτους γλύφους οι οποίοι έχουν ταυτοποιηθεί, στην Ινδία, επί υψιπέδου λατερίτη. Δύο μηχανικοί και πεζοπόροι, οι Σουντίρ Ρισμπούντ και Μανότζ Μαράτε, προχώρησαν στην καταγραφή, σε πρώτο χρόνο, στην περιοχή του Ρατναγκίρι, περίπου εκατό μοτίβων κατανεμημένων σε, συνολικά, δέκα νέων τοποθεσιών αρχαιολογικού ενδιαφέροντος. Στη συνέχεια, η στήριξη των τοπικών αρχών, με χρονικό σημείο εκκίνησης το 2017, επέτρεψε την ταυτοποίηση περαιτέρω 17 τοποθεσιών αρχαιολογικού ενδιαφέροντος, ξεπερνώντας, συνολικά, τους 200 ανακαλυφθέντες γλύφους. Οι έρευνές τους βασίστηκαν στις γνώσεις του τοπικού πληθυσμού, μεταξύ άλλων ζητώντας από τους μαθητές της περιοχής να ρωτήσουν σχετικά τους παππούδες και γιαγιάδες τους, προκειμένου, στη συνέχεια, να είναι σε θέση να ταυτοποιήσουν τις συγκεκριμένες τοποθεσίες. Μεταξύ των προσώπων τα οποία ανευρέθηκαν περιλαμβάνονταν ένας ελέφαντας ύψους 15 μ., του οποίου το περίγραμμα περιελάμβανε μικρότερου μεγέθους ζώα, αφηρημένα μοτίβα, καθώς και σύμβολα γονιμότητας. Ελέω της απουσίας αναπαράστασης καθιστικών δραστηριοτήτων όπως η καλλιέργεια και η συγκομιδή, πιστεύεται πως οι ζωομορφικές αναπαραστάσεις αποτελούν ένδειξη για το γεγονός πως οι συγκεκριμένοι γλύφοι χαράχτηκαν από ομάδες κυνηγών-συλλεκτών. Ωστόσο, σχέδια ιπποπόταμων και ρινόκερων αποτελούν αντικείμενο ενδιαφέροντος για τους μελετητές, καθώς η Ινδία δεν συγκαταλέγεται μεταξύ των περιοχών όπου, σήμερα, απαντώνται πληθυσμοί των συγκεκριμένων ζώων. Τα ανευρεθέντα χαρακτικά είναι παλαιότερα των προγενέστερων ιστορικών ευρημάτων τα οποία έχουν ανευρεθεί εντός της πολιτείας της Μαχαράστρα (χρονολογούμενα στην 3η χιλιετία π.Χ.), γεγονός το οποίο θα ήταν δυνατό να επιτρέψει στους αρχαιολόγους και ιστορικούς την καλύτερη κατανόηση της ιστορίας της περιοχής. Ορισμένοι γλύφοι βρίσκονται εντός περιοχών εκμετάλλευσης του λατερίτη, ο οποίος χρησιμοποιείται ως δομικό υλικό. Για την προστασία τους, τοιχία ανεγέρθηκαν περιμετρικά των χαραχθέντων μοτίβων, ενώ μία διαδικασία καταγραφής και περαιτέρω έρευνας βρίσκεται σε εξέλιξη. Το 2018, η τοπική κυβέρνηση της πολιτείας της Μαχαράστρα διέθεσε χρηματικό ποσό της τάξεως των 240 εκατομμυρίων ρουπιών (δηλαδή 3,3 εκατομμύρια δολάρια) για την περαιτέρω μελέτη των γλύφων. Επίσης, σχέδια τουριστικής διαμόρφωσης τω συγκεκριμένων αρχαιολογικών τοποθεσιών βρίσκονται υπό εξέταση.
Βάντα Ντουμπιένσκα

Η Βάντα Ντουμπιένσκα (πολωνικά: Wanda Dubieńska) (12 Ιουνίου 1895, Κρακοβία - 28 Νοεμβρίου 1968, Ζόνσκα) ήταν Πολωνή αθλήτρια της αλπικής χιονοδρομίας, της αντισφαίρισης, της ξιφασκίας και Ολυμπιονίκης.

 Ήταν η κόρη του Γιούλιαν Νόβακ, καθηγητή μικροβιολογίας στο Γιαγκιελόνιο Πανεπιστήμιο, και αργότερα πρωθυπουργός της Πολωνίας και της Ζόφια Βενζοβίτσουφ (Zofia Wężowiczów), αποφοίτησε με πτυχίο στη μουσικολογία και την κτηνιατρική. Ήταν μία από τις κορυφαίες Πολωνές αθλήτριες κατά τη διάρκεια του Μεσοπολέμου. Στα χρόνια μεταξύ 1912-1933 αγωνίστηκε με τα χρώματα της ΑΖΣ Κρακοβίας. Κατά τη διάρκεια της ναζιστικής κατοχής έμεινε στην Κρακοβία. Μέχρι το Σεπτέμβριο του 1940 εργάστηκε για την παραγωγή ορών και εμβολίων «Sero». Κατά τα έτη 1940-1942 εργάστηκε ως βοηθός εργαστηρίου σε νοσοκομείο και στενογράφος, δακτυλογράφος σε εργοστάσιο και αργότερα οδηγήθηκε σε στρατόπεδο καταναγκαστικής εργασίας.Μετά τον πόλεμο εργάστηκε στο Ντολνοσλάσκι ως κτηνίατρος και αργότερα ως νοσηλεύτρια σε σανατόρια. Το 1964 πήρε διδακτορικό δίπλωμα της στην κτηνιατρική. Πέθανε το 1968 και θάφτηκε στο Κοιμητήριο Ρακοβίτσκι στην Κρακοβία. Ήταν παντρεμένη με τον Γιούζεφ Ντουμπιένσκι, που χώρισαν πριν από το 1924. Ήταν η πρώτη Πολωνή αθλήτρια που συμμετείχε στους Ολυμπιακούς Αγώνες. Ορίστηκε από την Πολωνική Ολυμπιακή Επιτροπή για να συμμετάσχει στο γυναικείο τουρνουά στη Ξιφασκία στους Ολυμπιακούς Αγώνες της Αμβέρσας το 1920, αλλά λόγω του συνεχιζόμενου πολωνο-ρωσικού πολέμου δεν συμμετείχε στους Αγώνες. Στους Ολυμπιακούς αγώνες του Παρισιού το 1924 συμμετείχε στην Ξξφασκία, όπου μετά από 6 συναντήσεις αποκλείστηκε στον Α΄ Γύρο. Στην ξιφασκία κέρδισε και τον τίτλο του Πολωνικού Πρωταθλήματος το 1929. Το 1928-1929 δημοσίευσε μερικά άρθρα σχετικά με την αντισφαίριση στο περιοδικό «Start». Το 1928, στο Κατοβίτσε κέρδισε το Πολωνικό Πρωτάθλημα νικώντας στον τελικό την Γιαντβίγκα Γεντζεγιόφσκα. Ήταν φιναλίστ το 1921, 1922, 1926, 1927, 1930, 1932 και 1933, στις τρεις τελευταίες περιπτώσεις έχασε από την Γεντζεγιόφσκα. Κέρδισε το πολωνικό πρωτάθλημα στο διπλό το 1933, και στο μεικτό το 1927, και χάνοντας στον τελικό το 1926, 1927 (στο διπλό) και 1932 (στο μεικτό). Στη δεκαετία του '20 ήταν η κορυφαία Πολωνή σκιέρ. Το 1924 ήταν πρωταθλήτρια Πολωνίας στα 8 χλμ.. Κέρδισε πολλά μετάλλια σε πρωταθλήματα στην Πολωνία. Jadwiga Jędrzejowska, Kazimierz Gryżewski, Urodziłam się na korcie, Wydawnictwo "Sport i Turystyka", Βαρσοβια 1971 Kordian Tarasiewicz, Opowieści tenisowe z myszką, Wydawnictwo "Tenis", Βρότσουαφ 1992 Ryszard Wryk, Olimpijczycy Drugiej Rzeczypospolitej, Nauka i Innowacje, Πόζναν 2015, strony =202-204 isbn = 978-83-64864-22-3 Wanda Dubieńska – sylwetka w portalu www.olimpijski.pl , Polski Komitet Olimpijski Αρχειοθετήθηκε 2018-11-30 στο Wayback Machine. Wanda Dubieńska Biography and Olympic Results
Φιλομένα ντε Τόρνος Στάινχαρτ

Η Φιλομένα, γαλλ. Philomena de Tornos Steinhart (19 Ιουνίου 1977) από τον Οίκο του Τόρνος ήταν κόρη ευγενούς Βασκικής καταγωγής και με τον γάμο της έγινε κόμισσα του Παρισιού.

 Είναι κόρη το δον Αλφόνσο ντε Τόρος υ Θουμπιρία (γενν. 1937), ευγενούς Βασκικής καταγωγής και της Μαρίας-Αντωνίας-Άννας-Ζντένκας έντλε φον Στάινχαρτ, Αυστρο-Ουγγρικής καταγωγής. Η αδελφή της παντρεύτηκε τον διευθυντή της εταιρείας που διαχειρίζεται το Σατώ ντε Σαμπόρ. Ο εκ πατρός πάππος της ήταν προσωπικός γραμματέας του Χουάν κόμη της Βαρκελώνης. Παντρεύτηκε το 2009 τον Ιωάννη της Ορλεάνης κόμη του Παρισιού, αρχηγό του Οίκου του και διεκδικητή του Γαλλικού στέμματος ως Ιωάννης Δ΄ (κατά τους Ορλεανιστές). Έχει τέκνα: Γκαστόν γενν. 2009. Αντουανέτα γενν. 2012. Λουίζα-Μαργαρίτα γενν. 30 Ιουλίου 2014. Ιωσήφ γενν. 2 Ιουνίου 2016. Opfell, Olga S. (2001). "H.R.H. Henri, Count of Paris: Royal House of France House of Bourbon-Orleans". Royalty Who Wait: The 21 Heads of Formerly Regnant Houses of Europe. Jefferson.
Λούκα Μιλούνοβιτς

Ο Λούκα Μιλούνοβιτς (γεννημένος στις 21 Δεκεμβρίου 1992 στο Βελιγράδι) είναι Σέρβος ποδοσφαιριστής, ο οποίος αγωνίζεται στην θέση του επιθετικού για την ομάδα της ΦΚ Βοζντοβατς.

 Ο Μιλούνοβιτς ξεκίνησε την επαγγελματική του καριέρα στην ΟΦΚ Βελιγραδίου την σεζόν 2011-12, συνεχίζοντας την επόμενη χρονιά στην Ζούλτε Βάρεγκεμ από το Βέλγιο, όπου αγωνίστηκε σε δώδεκα ματς πρωταθλήματος.Τον Ιανουάριο του 2012, συμφώνησε με τον Ερυθρό Αστέρα Βελιγραδίου, όπου παρέμεινε ως το καλοκαίρι του 2014, παίζοντας σε 46 παιχνίδια και πετυχαίνοντας 10 γκολ.Από το 2014 ως το 2016, φόρεσε την φανέλα του Πλατανιά, όπου αγωνίστηκε σε 47 ματς της Superleague σκοράροντας 9 φορές. Παράλληλα, πραγματοποίησε 16 συμμετοχές και σκόραρε 5 γκολ με την εθνική νέων της Σερβίας.Τον Αύγουστο του 2016, υπέγραψε συμβόλαιο τριετούς συνεργασίας με την ομάδα του Άρη. Luka Milunovic - Spielerprofil 16/17 | Transfermarkt ΛΟΥΚΑ ΜΙΛΟΥΝΟΒΙΤΣ, ΠΛΑΤΑΝΙΑΣ ΧΑΝΙΩΝ | Super League Ελλάδα Luka Milunovic Player Profile - ESPN FC
Capitol Punishment: The Megadeth Years

Το Capitol Punishment: The Megadeth Years είναι συλλογή τραγουδιών του αμερικάνικου thrash metal συγκροτήματος Megadeth, η οποία κυκλοφόρησε τον Οκτώβριο του 2000 από την "Capitol Records". Η συγκεκριμένη συλλογή κυκλοφόρησε για να ολοκληρωθεί το συμβόλαιο του συγκροτήματος με την εταιρεία "Capitol", με το επόμενο άλμπουμ τους να κυκλοφορεί από την "Sanctuary Records". Το άλμπουμ ανέβηκε στο # 66 του Billboard και μέχρι το 2005 είχε πουλήσει πάνω από 200.000 αντίτυπα. Τα τραγούδια "Kill the King" and "Dread and the Fugitive Mind" ήταν νέες ηχογραφήσεις και το δεύτερο συμπεριλήφθηκε στο δίσκο "The World Needs a Hero του 2001. Στο τέλος της συλλογής υπάρχει ένα κρυμμένο κομμάτι με την ονομασία "Capitol Punishment", το οποίο είναι medley παλιότερων τραγουδιών των Megadeth. Στο "Capitol Punishment: The Megadeth Years" περιλαμβάνονται τραγούδια από όλα τα στούντιο άλμπουμ του συγκροτήματος με εξαίρεση τον πρώτο τους δίσκο, "Killing Is My Business... and Business Is Good!".

 1. Kill the King (Mustaine) - 3:46 2. Dread and the Fugitive Mind (Mustaine) - 4:26 3. Crush 'Em (Mustaine, Friedman, Prager) - 4:59 4. Use the Man (Mustaine, Friedman) - 4:37 5. Almost Honest (Mustaine, Friedman) - 4:04 6. Trust (Mustaine, Friedman) - 5:12 7. À Tout le Monde (Mustaine) - 4:31 8. Train of Consequences (Mustaine) - 3:28 9. Sweating Bullets (Mustaine) - 5:04 10. Symphony of Destruction (Mustaine) - 4:03 11. Hangar 18 (Mustaine) - 5:13 12. Holy Wars... The Punishment Due (Mustaine) - 6:35 13. In My Darkest Hour (Mustaine, Ellefson) - 6:19 14. Peace Sells (Mustaine) - 3:46 Capitol Punishment: The Megadeth Years (άλμπουμ) Επίσημη κυκλοφορία: 24 Οκτωβρίου 2000 Τα τραγούδια του "Capitol Punishment: The Megadeth Years" ηχογραφήθηκαν από τους εξής μουσικούς: Ντέιβ Μαστέιν - κιθάρα, φωνητικά Κρις Πόλαντ - κιθάρα Μάρτι Φρίντμαν - κιθάρα Αλ Πιτρέλλι - κιθάρα Τζεφ Γιανγκ - κιθάρα Ντέιβ Έλεφσον - μπάσο, φωνητικά Γκαρ Σάμουελσον - τύμπανα Νικ Μένζα - τύμπανα Τσακ Μπέλερ - τύμπανα Τζίμι ΝτεΓκράσο - τύμπανα Δισκογραφία στην επίσημη ιστοσελίδα Ιστορικό στην επίσημη ιστοσελίδα Πωλήσεις Αρχειοθετήθηκε 2020-06-02 στο Wayback Machine. Allmusic review Encyclopaedia Metallum review Sputnik Music review Αμερικανικά τσαρτ Βρετανικά τσαρτ Ιαπωνικά τσαρτ Νεοζηλανδικά τσαρτ Αρχειοθετήθηκε 2014-02-19 στο Wayback Machine.
Βουραϊκός ποταμός

Ο Βουραϊκός είναι ποταμός στην Αχαΐα. Οι πηγές του βρίσκονται στον Ερύμανθο, κοντά στο χωριό Πριόλιθος των Καλαβρύτων, και χύνεται κοντά στο Διακοπτό. Έχει μήκος 37,5 χιλιομέτρων. Ονομάζεται και Ερασίνος ή Καλαβρυτινό ποτάμι.

 Το όνομά του το οφείλει στην Βούρα, την κόρη της Ελίκης και του Ίωνα την οποία αγάπησε ο Ηρακλής, και για την οποία κατά τον μύθο άνοιξε το φαράγγι για να μπορέσει να περάσει να φτάσει στη θάλασσα και να την συναντήσει. Κατά τον ιστορικό Γ. Παπανδρέου, στην αρχαιότητα ο ποταμός σχεδόν σε όλο του το μήκος, σε όσο δηλαδή βρισκόταν εντός της επικράτειας της Αρκαδικής πόλεως Κύναιθας, ονομαζόταν Ερασίνος, ενώ το κομμάτι του που διέσχιζε την περιοχή της αρχαίας πόλεως Βούρας και μέχρι τη θάλασσα, δηλ. ο κάτω ρους στην περιοχή της Αιγιάλειας, ονομαζόταν Βουραϊκός. Άλλοι ερευνητές ωστόσο υποστηρίζουν την άποψη ότι ο σημερινός Βουραϊκός ταυτίζεται με τον ποταμό Ερασίνο και αντίστοιχα ο σημερινός Λαδοπόταμος με τον αρχαίο Βουραϊκό ή ότι ο σημερινός Βουραϊκός ταυτίζεται με τον αρχαίο Κερυνίτη. Αυτό είναι το Φαράγγι του Βουραϊκού, το οποίο έχει μήκος περίπου 20 χιλιομέτρων. Ο ποταμός διασχίζει το φαράγγι πλαισιωμένος από πυκνή βλάστηση, απόκρημνα βράχια, καταρράκτες και σπηλιές. Στο φαράγγι περνά και ο οδοντωτός σιδηρόδρομος Διακοπτού - Καλαβρύτων. Στις όχθες του Βουραϊκού ποταμού υπάρχει σπήλαιο όπου κατά την μυθολογία ήταν μαντείο αφιερωμένο στον Ηρακλή. Εκεί οι προσκυνητές έριχναν τους αστραγάλους και διάβαζαν τους χρησμούς στους Πίνακες της Γνώσης, όπως τους αποκαλούσαν. Γεωργία Ζ. Αλεξοπούλου, Συμβολή στην αρχαιολογία και τοπογραφία της Αζανίας (Βόρειας Αρκαδίας), Επαρχία Καλαβρύτων, τόμοι Α1'-Α2'-Β'-Γ'-Δ', αδημοσίευτη διδακτορική διατριβή, Πανεπιστήμιο Θεσσαλίας/Σχολή Επιστημών του Ανθρώπου-Τμήμα Ιστορίας, Αρχαιολογίας και Κοινωνικής Ανθρωπολογίας, Πάτρα 2009. Γεώργιος Παπανδρέου, Καλαβρυτινή επετηρίς: ήτοι πραγματεία περί της ιστορικής των Καλαβρύτων επαρχίας, Εκ του Τυπογραφείου των Καταστημάτων Μιχαήλ Ι. Σαλιβέρου, Εν Αθήναις 1906. Υ.Π.Ε.Κ.Α.-Ειδική Γραμματεία Υδάτων, Εφαρμογή Οδηγίας 2007/60/ΕΚ. Προκαταρκτική Αξιολόγηση Κινδύνων Πλημμύρας, Αθήνα 2012. (ηλεκτρονικό έγγραφο) Φωτογραφίες από το φαράγγι του Βουραϊκού.
Πλατανάκια Πιερίας

Τα Πλατανάκια είναι συνοικισμός που ανήκει στο Δημοτικό Διαμέρισμα Δίου, στην Πιερία. Ιδρύθηκε το 1954 από πρόσφυγες, προερχόμενους από τον Πόντο. Σήμερα στο χωριό υπάρχει μια ωραία πλατεία περίπου πέντε στρεμμάτων με πολλά δέντρα και με μία βρύση, δωρεά ενός κατοίκου των Πλατανακίων. Η απόστασή του από τη θάλασσα είναι μόλις 4 χιλιόμετρα από την παραλία του Σιδηροδρομικού Σταθμού Λιτοχώρου. Ο Ποντιακός Πολιτιστικός Σύλλογος του χωριού φέρει την επωνυμία «Ο Πόντος». Στο χωριό υπάρχουν περίπου 56 σπίτια σήμερα.

 Ο οικισμός ιδρύθηκε το 1954 από πρόσφυγες προερχόμενους από τον Πόντο (Ρωσία και Τουρκία). Αρχικά οι πρόσφυγες αυτοί είχαν εγκατασταθεί στα Αλώνια. Από εκεί, μετακινήθηκαν το 1951 στο σημερινό Δίον, που ονομαζόταν Μαλαθριά. Ένας δάσκαλος από τη Ρωσία, ο Κωνσταντίνος Σπυριδόπουλος, πρωτοστάτησε στην ίδρυση του χωριού. Στο χωριό εγκαταστάθηκαν επίσης και άλλοι πρόσφυγες, από το Παλαιό Ελευθεροχώρι. Μερικές από τις οικογένειες που ήρθαν στη Μαλαθριά, εγκαταστάθηκαν στον Κορινό. Τα πρώτα χρόνια ήσαν ιδιαίτερα δύσκολα για τη διαβίωση των προσφύγων, οι οποίοι ζούσαν σε πρόχειρες παράγκες και στρατιωτικά αντίσκηνα. Στις 21 Μαΐου 1954 διενεμήθησαν τα πρώτα οικόπεδα. Η οικοπεδική αποκατάσταση έγινε με ενέργειες του Κατερινιώτη και Βλάχου στην καταγωγή βουλευτή Κωνσταντίνου Παπαγεωργίου, ο οποίος ήταν τότε Γενικός Γραμματέας της Διοικήσεως Βορείου Ελλάδος. Όπως και σήμερα, έτσι και από τα πρώτα χρόνια, η βασική ασχολία στο χωριό ήταν η καλλιέργεια καπνού. Ο πρώτος αγροτικός συνεταιρισμός ιδρύθηκε το 1961 και μετά το 1967 συγχωνεύτηκε σε αυτόν της Μαλαθριάς. Ακολούθησε η ίδρυση δευτέρου συνεταιρισμού, που πήρε το όνομα «ΦΡΑΟΥ-ΤΟΜ», δηλ. συνεταιρισμός ΦραουλοΤοματοπιπεριάς, διότι στο χωριό εκείνη την εποχή καλλιεργούνταν η ντοματοπιπεριά και οι φράουλες. Ο συνεταιρισμός αυτός διαλύθηκε το 1990. Από αθλητική άποψη, στο χωριό δημιουργήθηκε ποδοσφαιρική ομάδα , με το όνομα «Πράσινη Θύελλα». Στη συνέχεια έγινε η ομάδα Δίας Δίου. Τα Πλατανάκια ήταν γνωστά τα πρώτα χρόνια με τα ονόματα συνοικισμός Μαλαθριάς Νέα Ζωή ή Καλύβια Μαλαθριάς. Το όνομα Πλατανάκια δόθηκε στο χωριό έπειτα από συμφωνία των κατοίκων, επειδή κάτω από το χωριό, ανατολικά και σε απόσταση 60-70μ. (στο εξωκλήσι του Αγίου Διονυσίου, προστάτη του χωριού) υπάρχουν περίπου 10 μεγάλα πλατάνια, τα οποία φύτεψε κάποιος Σαρακατσάνος κτηνοτρόφος πολύ πιο πριν. Μάλιστα, τα χρησιμοποιούσε ως θερινή στάνη για τα αιγοπρόβατα. "Σαλπιγγίδης Πολύκαρπος, 50 χρόνια Πλατανάκια, εκδ. Δήμος Δίου"